SKRIFTLIG FORESPØRGSEL E-1908/01

af Bartho Pronk (PPE-DE) til Kommissionen

(28. juni 2001)

Om: Handelsforbindelser med Armenien

Den 22. april 1996 blev der i Luxembourg undertegnet en partnerskabs- og samarbejdsaftale mellem Armenien og Den Europæiske Union og dens medlemsstater. Europa-Parlamentet afgav den 28. januar 1997 en positiv udtalelse herom (henstilling af La Malfa).

I denne forbindelse ønsker jeg at stille nogle spørgsmål med henblik på at se, hvorledes denne aftale virker i praksis.

1. Kan Kommissionen oplyse, på hvilken måde handelen mellem Den Europæiske Union og dens medlemsstater på den ene side og Republikken Armenien på den anden side har udviklet sig siden indgåelsen af denne partnerskabs- og samarbejdsaftale? Kan Kommissionen mere specifikt oplyse, hvorledes eksporten af armenske landbrugsprodukter til Den Europæiske Union har udviklet sig?

2. I aftalens artikel 1 fastslås som mål bl.a.: at fremme handel og investeringer og harmoniske økonomiske forbindelser mellem parterne og dermed befordre deres bæredygtige økonomiske udvikling. I hvilket omfang mener Kommissionen, at denne målsætning er blevet opfyldt? Såfremt denne målsætning er blevet opfyldt, er Kommissionen da parat til at gå videre? Såfremt målsætningen ikke er blevet opfyldt, agter Kommissionen da at investere yderligere for at sikre opfyldelsen af målsætningen?

3. De kontraherende parter har indrømmet hinanden status som mest begunstiget handelspartner. Opfylder Armenien denne forpligtelse over for Den Europæiske Union og dens medlemsstater? Har Armenien i mellemtiden opfyldt forpligtelsen til at indrømme EU-medlemsstaterne en behandling, som er mindst lige så gunstig som den, der indrømmes de tidligere Sovjet-stater? Er Kommissionen enig med mig i, at det ville være passende, at Den Europæiske Union og dens medlemsstater traf mere effektive foranstaltninger med henblik på fremme af samhandelen med Armenien?

4. Er der planer om at tilpasse aftalegrundlaget mellem Armenien og Den Europæiske Union og dens medlemsstater?

5. I hvilket omfang er Kommissionen parat til i forbindelse med udviklingsfremmende foranstaltninger at stimulere og støtte private initiativer, der fører til en større indbyrdes handel?

Svar afgivet på Kommissionens vegne af Christopher Patten

(3. september 2001)

Den bilaterale handel mellem Fællesskabet og Armenien er steget støt, lige siden partnerskabs- og samarbejdsaftalen (PCA) trådte i kraft for to år siden.

Samhandelen øgedes fra 226 mio. EUR i 1998 til 264 mio. EUR i 1999 (+ 17 %) og til 368 mio. EUR i år 2000 (+ 40 % i sammenligning med 1999). Dette medførte et kraftigt handelsoverskud for Fællesskabet (113 mio. EUR i år 2000), men den bilaterale handel udgjorde dog kun 0,01 % af Fællesskabets samlede handel med tredjelande. Fællesskabets eksport steg til 241 mio. EUR i år 2000, især færdigvarer (16 %) og landbrugsprodukter (15 %, der dermed nåede op på 35 mio. EUR), medens indførslerne i Fællesskabet nåede op på 127 mio. EUR, især jern og stål (5,8 %), tekstilvarer (2,2 %) og landbrugsprodukter (2,2 %).

Fællesskabets indførsler af landbrugsprodukter fra Armenien forblev beskedne i dette tidsrum: 2 mio. EUR i 1997, 1 mio. EUR i 1998, 1 mio. EUR i 1999 og 3 mio. EUR i år 2000. Dette skyldes delvis det armenske landbrugs nuværende vanskeligheder, da tørken i år 2000 medførte et tab på en tredjedel af kornhøsten, og landbrugssektorens ydeevne stagnerede.

Den bilaterale samhandels nuværende struktur kunne ændres, hvis det kunne lykkes Armenien at differentiere sit eksportpotentiel. Dette indebærer en omstrukturering af landbruget samt industrien og fremme af udenlandsk investering i landet. Kommissionen er i færd med at bistå Armenien med at reformere landets love og administrative bestemmelser, især ved hjælp af Tacis-programmets EU-Armenien-politik og det lovgivningsmæssige rådgivningscenter, som har udført et væsentligt arbejde i tilknytning til Armeniens snarlige optagelse i Verdenshandelsorganisationen (WTO), og som centrerer sit arbejde stadig mere om en tilnærmelse af lovgivningen mellem Fællesskabet og Armenien.

Det samarbejdsudvalg, der overvåger gennemførelsen af PCA's gennemførelse, fremhævede handelsproblemer og forretningsklima som to af de 24 punkter, der bør arbejdes videre med. På samarbejdsudvalgets møde den 15. juni 2001 blev der gjort status over Armeniens fremskridt med at forbedre sin handels- og investeringslovgivning, men en ineffektiv håndhævelse heraf er fortsat det centrale, uløste problem. Fællesskabets investorer er stadig konfronteret med betydelige problemer såsom lovgivningsmæssige og administrative hindringer, illegal konkurrence, et upålideligt banksystem, diskriminerende love, der gennemføres af regeringen, korruption. Den retlige usikkerhed vedvarer med hensyn til sikring af investeringer og de relevante bestemmelser om beskatning og erlæggelse af told.

Kommissionen har også opfordret Armenien til at videreføre den lovgivningsmæssige tilpasning på området for intellektuel ejendomsret, da denne er af afgørende betydning for landets evne til at tiltrække udenlandske investeringer. I henhold til PCA er Armenien forpligtet til inden udgangen af år 2002 at have etableret et beskyttelsesniveau, der svarer til det, som Fællesskabet kan præstere, og at have tiltrådt en række internationale konventioner.

Desuden er Kommissionen parat til at støtte andre handelsfremmende foranstaltninger såsom det handelsforum, som Armenien agter at arrangere næste år. For så vidt angår Armeniens integration på internationalt plan, udgør de fremskridt, der er gjort med de forhandlinger, der føres med henblik på Armeniens tiltrædelse af WTO, og som næsten er afsluttet, en meget positiv udvikling.

Kommissionen har ikke modtaget nogen oplysninger om, at der inden for den armenske handel skulle forekomme foranstaltninger, der er uforenelige med begrebet mest begunstiget handelspartner i PCA-aftalen. Med hensyn til særlige handelspræferencer, der skulle være indrømmet andre uafhængige stater, har Kommissionen fået at vide, at disse præferencer ikke længere finder anvendelse.

Der er ikke nogen aktuelle planer om at ændre de bestående kontraktmæssige forbindelser mellem Armenien og EU.